Oꞌtoro ꞌko waty kapu wyinonokon otykon enepoꞌsan seꞌme iꞌwa tombataine,
anamyikaꞌpa kynatokon.
Iwara ro ero moꞌko Tamusi auran ukuꞌponenymbo Jesaja wykatopombo woꞌkapyꞌpo:
Jopoto,
noky ko moro naꞌna netapoꞌpo amyikai?
Noky ꞌwa ko moro Tamusi ainary nasenepoi?
Amyikary upiꞌpo iꞌwaine ero wara moꞌko Jesaja wykaꞌpo ke enapa:
Tanupuꞌto iꞌwa mandon.
Ituruꞌsan tyjaꞌnaka iꞌwa man.
Otymbo ro aneneꞌpa kynaitaꞌton.
Ituruꞌsan otymbo ro anukutyꞌpa kynaitan.
Atuꞌmaꞌpa pairo kynaitaꞌton.
Iwara anikuraꞌmaꞌpaine waitake.
Moro wara Jesaja tyka tywaije man,
moro Jesus kuranory eneꞌpo ke tyꞌwa.
Moꞌko poko ro taurana tywaije man.
Iseꞌme pyime Simosu jopotorykon ꞌwa amyikaꞌpo.
Moꞌkaron Farise nendojatokon te.
Iro ke ro moro tyꞌwaine Jesus amyikary ukuꞌpory ꞌseꞌpa kynatokon.
Kaꞌpa rapa Simosu wotaꞌnanoꞌtoꞌkon auto wyino imomarykon.
Kariꞌna ꞌwa totykon awongary irombo apokupeine ꞌne kaꞌtu rapa kynakon moro Tamusi ꞌwa totykon awongary koꞌpo.
Irombo moꞌja Jesus wykaꞌpo:
“Moꞌko yjamyikanen awu yjamyikaꞌpa man.
Moꞌko yjemoꞌnenymbo amyikanon te.
Moꞌko yjenenen moꞌko yjemoꞌnenymbo enejan.
Awu aweinano me ero nono tuꞌponaka tywoꞌse wa.
Iwara paꞌporo yjamyikanen ewaꞌrumy ta eꞌiꞌpa kynaitan.
Amy ꞌwa yjauran etaꞌpoto,
irombo anapoꞌiꞌpa aꞌta,
awu aꞌwembono auranano anyryꞌpa waitake ipoko.
Ero nono poko aꞌwembono auranano yje kapyn tywoꞌse wa,
ero nono aijoma te.
Moꞌko yjurumenanen ꞌwano me,
moꞌko yjauran anapoꞌipyn ꞌwano me amy aꞌwembono auranano ynen jopoto terapa man.
Moro yjauranymbo aꞌwembono auranano ytan ipoko moro irombo ro kurita.
Aseke awu auranaꞌpa wa.
Moꞌko yjemoꞌnenymbo jumynano ꞌwa te oꞌto ywykary man takariꞌse man.
Moro ikatopombo wairy sukuꞌsa iꞌmatypyn amano me.
Moro yꞌwa moꞌko jumynano wykaꞌpo wara ro paꞌporo morokon ywykatoꞌkon man.”